Jucătoarea română de tenis Jaqueline Cristian s-a calificat în optimile de finală ale turneului WTA 125 de la Charleston (Carolina de Sud), dotat cu premii totale de 115.000 de dolari, după ce a învins-o, marţi, pe australianca Olivia Gadecki, cu 6-2, 3-6, 6-3, potrivit Agerpres.
Jaqueline Cristian (25 ani, 82 WTA) a obţinut victoria după aproape două ore de joc (1 h 50 min).
Românca a totalizat 2 aşi şi 5 duble greşeli în acest meci, în timp ce Gadecki (21 ani, 140 WTA), venită din calificări, a încheiat cu 2 aşi şi 10 duble greşeli.
Jaqueline Cristian şi-a asigurat un cec de 2.000 de dolari şi 15 puncte WTA, urmând să joace în turul secund cu rusoaica Diana Şnaider. Jaqueline Cristian a câştigat singurul său meci cu Şnaider (19 ani, 74 WTA), în ianuarie 2023, în primul tur la Auckland, cu 6-4, 3-6, 6-3.
Monica Niculescu şi rusoaica Irina Hromaceva sunt principalele favorite la dublu, iar în primul tur vor juca împotriva americancelor Sophie Chang şi Angela Kulikov.